CELEX: 52016PC0497
Language: sl
Date: 2016-08-05
Title: Predlog IZVEDBENI SKLEP SVETA ki dovoljuje Republiki Poljski, da še naprej uporablja ukrep o odstopanju od člena 26(1)(a) in člena 168 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 5.8.2016
            COM(2016) 497 final
            2016/0245(NLE)
            Predlog
            IZVEDBENI SKLEP SVETA
            ki dovoljuje Republiki Poljski, da še naprej uporablja ukrep o odstopanju od člena 26(1)(a) in člena 168 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka pobiranja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 8. februarja 2016, je Poljska vložila zahtevo za podaljšanje odstopanja od člena 168 direktive o DDV, in sicer da se ohrani omejitev pravice do odbitka vstopnega davka na izdatke, povezane z nekaterimi motornimi vozili. V skladu s členom 395(2) direktive o DDV je Komisija z dopisi z dne 6. junija 2016 o zahtevi Poljske obvestila druge države članice. Komisija je z dopisom z dne 8. junija 2016 uradno obvestila Poljsko, da ima na voljo vse informacije, potrebne za presojo zahteve. 
            
            
               1.OZADJE PREDLOGA
            
            
               Člen 168 direktive o DDV določa, da ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je blago upravičeno do odbitka DDV. 
            
            
               Ta sistem omogoča izterjavo prvotno odbitega DDV v zvezi z zasebno rabo. 
            
            
               Ta sistem je včasih težko uporabiti za motorna vozila zaradi več razlogov, zlasti ker je težko natančno določiti mejo med poslovno in neposlovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc. Zaradi velikega števila zadevnih vozil pa lahko tudi manjše posamezne davčne utaje na koncu pomenijo velike zneske.
            
            
               Zahtevana odstotkovna omejitev je 50 %. Temelji na lastni oceni Poljske in bi se v skladu s pogoji iz predloga ponovno proučila v primeru, da bi Poljska zahtevala njeno podaljšanje po letu 2019.
            
            
               V skladu z Izvedbenim sklepom Sveta 2013/805/EU
                  1
                je Poljski dovoljena omejitev pravice do odbitka DDV pri nakupu, odkupu znotraj Skupnosti, uvozu, najemu ali zakupu ali drugih podobnih dogovorih glede nekaterih motornih vozil razen osebnih avtomobilov na 50 % in sicer do maksimalno 6 000 PLN. Ta sklep preneha veljati 31. decembra 2016.
            
            
               Poljska navaja, da se razlogi za ta zahtevek za odstopanje niso spremenili in so podobni tistim iz predhodne zahteve. Zahtevek za odstopanje je nadaljevanje ureditve, ki jo določa zgoraj naveden sklep Sveta. 
            
            
               Omejitev bi veljala le za motorna vozila, ki se ne uporabljajo izključno za poslovne namene, in izdatke v zvezi s temi vozili.
            
            
               To odstopanje delno vključuje tudi omejitev pravice do odbitka v višini 50 % vstopnega davka na nakup goriva za motorna vozila, zajeta z odstopanjem, in na druge odhodke poslovanja, vključno s stroški popravila in vzdrževanja teh vozil, ter na izdatke za dobave ali storitve, opravljene v zvezi s temi vozili in njihovo uporabo, vključno z izdatki za spreminjanje ali nameščanje delov v teh vozilih (razen izdatkov za spreminjanje ali nameščanje tistih delov v vozilih, ki se uporabljajo izključno za poslovne namene, na primer namestitev taksimetra).
            
            
               Poljska navaja, da se motorna vozila, zajeta s tem odstopanjem, zaradi svojega ustroja lahko brez težav uporabljajo tudi za neposlovne namene.
            
            
               
                  Nekatere vrste motornih vozil so izključene iz zadevne omejitve, tako da bi se zanje uporabljala običajna pravila. Izključena bi bila vsa vozila z več kot 9 sedeži (vključno z voznikovim), katerih največja dovoljena masa presega 3 500 kg. To področje uporabe je omejeno predvsem na osebne avtomobile, kombinirana vozila, vozila s kesonom in motorna kolesa. Odstopanje prav tako ne bi veljajo za vozila, ki so namenjena izključno za nadaljnjo prodajo ali so na razpolago za najem na podlagi pogodbe o najemu, zakupu, lizingu ali druge podobne pogodbe, ali vozila za prevoz najmanj desetih oseb, vključno z voznikom.
               
            
            
               Poljska je zahtevala, da se ji do 31. decembra 2019 dovoli omejiti začetni odbitek na določen odstotek in tako podjetja razbremeniti obračunavanja DDV za zasebno rabo. S tem odstopanjem ni treba zapisovati natančnih razdalj, prevoženih za zasebne namene, za vsako osebno vozilo in obračunavati DDV za tako zasebno rabo. Odstopanje je zato treba obravnavati predvsem kot ukrep za poenostavitev. S tem se bo poenostavil sistem za vse vpletene in zagotovilo plačilo odstotka davka, ki bi sicer morda bil utajen.
            
            
               Na podlagi informacij, ki jih je predložila Poljska, se zdi, da je povprečna poslovna uporaba službenih vozil mešane uporabe še vedno približno 50 %. Zato se zdi, da je zahtevano podaljšanje upravičeno. Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Vsako podaljšanje bi bilo zato treba časovno omejiti, da se oceni, ali so pogoji, na katerih temelji odstopanje, še vedno veljavni. 
            
            
               Zato se predlaga, da se zahtevi ugodi do 31. decembra 2019 in da se od Poljske zahteva, da v primeru načrtovanja nadaljnjega podaljšanja odstopanja po letu 2019 do 1. aprila 2019 predloži poročilo, ki vključuje pregled uporabljenega odstotka omejitve.
            
            
               Razen do zanemarljive stopnje odstopanje ne bi vplivalo na skupni znesek davčnih prihodkov države članice, zbranih na stopnji končne porabe.
            
            
               •Skladnost z veljavnimi predpisi s področja zadevne politike
            
         
         
            
               Člen 176 Direktive 2006/112/ES določa, da Svet odloči, za katere izdatke ni dana pravica do odbitka DDV. Do takrat dovoljuje državam članicam, da ohranijo izključitve, ki so veljale 1. januarja 1979. Zato veliko določb, ki omejujejo pravico do odbitka v zvezi z motornimi vozili, „miruje“.
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     2
                  , je tako odstopanje primerno, dokler ta pravila niso usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo v direktivi o DDV, na kateri temelji, je predlog v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom ter poenostavitev pobiranja DDV v določenem sektorju.
               
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  Druga sredstva ne bi bila ustrezna iz naslednjega razloga:
               
               
                  v skladu s členom 395 Direktive Sveta 2006/112/ES lahko samo Svet na predlog Komisije soglasno dovoli odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                   Ta predlog temelji na zahtevi Poljske in zadeva le to državo članico. 
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
         
         
            
               
                  Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Ta rešitev, ki jo je Poljska opredelila kot ustrezen ukrep, je primerljiva z drugimi prejšnjimi in sedanjimi odstopanji.
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, ki je samodejni rok prenehanja veljavnosti, določen na 31. december 2019.
               
               
                  Če bi Poljska želela dodatno podaljšanje odstopanja po letu 2019, bi morala do 1. aprila 2019 predložiti Komisiji novo ocenjevalno poročilo skupaj z zahtevo za podaljšanje.
               
            
            
               2016/0245 (NLE)
            
            
               Predlog
            
            
               IZVEDBENI SKLEP SVETA
            
            
               ki dovoljuje Republiki Poljski, da še naprej uporablja ukrep o odstopanju od člena 26(1)(a) in člena 168 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  3
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 168 Direktive 2006/112/ES določa, da ima davčni zavezanec pravico odbiti DDV, obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Točka (a) člena 26(1) navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
            
            
               (2)Izvedbeni sklep 2013/805/EU
                  4
                je Poljski dovolil, da do 31. decembra 2016 omeji pravico do odbitka DDV na nakup, najem, izposojo ali zakup nekaterih cestnih motornih vozil in z njimi povezanih izdatkov ter davčnega zavezanca oprošča obračunavanja DDV na neposlovno rabo vozil, za katere se uporablja omejitev.
            
            
               (3)Poljska je z dopisom, ki ga je Komisija evidentirala dne 8. februarja 2016, zahtevala dovoljenje, da v zvezi z nekaterimi cestnimi motornimi vozili in z njimi povezanimi izdatki nadaljuje s posebnimi ukrepi, ki odstopajo od določb Direktive 2006/112/ES, ki urejajo pravico davčnih zavezancev do odbitka DDV, ki se plača ob nakupu blaga in storitev, ter določb, ki zahtevajo, da se na poslovna sredstva, ki se uporabljajo za neposlovne namene, obračuna davek.
            
            
               (4)V skladu z drugim pododstavkom člena 395(2) Direktive 2006/112/ES je Komisija z dopisom z dne 6. junija 2016 obvestila druge države članice o zahtevi Poljske. Komisija je z dopisom z dne 8. junija 2016 uradno obvestila Poljsko, da ima na voljo vse informacije, potrebne za presojo zahteve.
            
            
               (5)V skladu z drugim pododstavkom člena 3(2) Sklepa 2013/805/EU, je Poljska Komisiji predložila, skupaj z zahtevo za podaljšanje, poročilo o uporabi navedenega sklepa, vključno s ponovnim pregledom odstotka omejitve, ki se uporabi za pravico do odbitka. Na podlagi trenutno razpoložljivih informacij Poljska meni, da je stopnja 50 % še vedno upravičena. Hkrati je treba za preprečitev dvojnega obdavčenja zahtevo za obračunavanje DDV na neposlovno rabo motornega vozila ukiniti, kadar zanj velja ta omejitev. Te ukrepe je mogoče utemeljiti s potrebo po poenostavitvi postopka za obračunavanje DDV ter potrebo po preprečevanju davčnih utaj z nepravilnim vodenjem evidenc in lažnimi davčnimi napovedmi.
            
         
         
            
               (6)Nekatere vrste motornih vozil so izključene iz področja uporabe posebnih ukrepov, saj se zaradi njihove narave oziroma vrste dejavnosti, za katero se uporabljajo, kakršna koli neposlovna raba takšnih vozil šteje za zanemarljivo. Zato se ukrepov ne bi smelo uporabljati za vozila z več kot 9 sedeži (vključno z voznikovim) in katerih največja dovoljena masa presega 3 500 kg. Poleg tega se omejitev pravice do odbitka ne uporablja za DDV, obračunan na izdatke, ki so v celoti povezani z dejavnostjo davčnega zavezanca.
            
            
               (7)Omejitev pravice do odbitka v skladu s posebnimi ukrepi bi se morala uporabljati za DDV, ki se plača na nakup, nabavo znotraj Skupnosti, uvoz, najem ali zakup določenih cestnih motornih vozil in na z njimi povezane izdatke, vključno z nakupom goriva.
            
            
               (8)Razširitev teh ukrepov o odstopanju bi bilo treba časovno omejiti, da se lahko ocenita njihova učinkovitost in ustrezen odstotek. Poljski bi bilo zato treba dovoliti, da ukrep še naprej uporablja za omejeno obdobje, in sicer do 31. decembra 2019.
            
            
               (9)Če Poljska meni, da bo potrebno nadaljnje podaljšanje ukrepov v zvezi z odstopanjem po letu 2019, mora najkasneje do 1. aprila 2019 Komisiji predložiti poročilo o uporabi zadevnih ukrepov, ki vsebuje pregled uporabljenega odstotka, skupaj z zahtevo za podaljšanje.
            
            
               (10)Odstopanje bo imelo zgolj zanemarljiv učinek na skupni znesek pobranih davkov na stopnji končne potrošnje in ne bo negativno učinkovalo na lastna sredstva Evropske unije, pridobljena iz DDV. 
            
            
               (11)Izvedbeni sklep 2013/805/EU bi bilo treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Izvedbeni sklep 2013/805/EU se spremeni:
            
            
               Člen 3 se nadomesti z naslednjim:
            
            
               „Člen 3
            
            
               1. Ta sklep preneha veljati 31. decembra 2019.
            
            
               2. Zahteva za podaljšanje ukrepov iz tega sklepa se predloži Komisiji do 1. aprila 2019. Takšni zahtevi je priloženo poročilo, ki vsebuje pregled odstotka omejitve, ki se uporabi za pravico do odbitka DDV na podlagi tega sklepa.“
            
            
               Člen 2
            
            
               Ta sklep se uporablja od 1. januarja 2017. 
            
            
               Člen 3
            
            
               Ta sklep je naslovljen na Republiko Poljsko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Izvedbeni sklep Sveta 2013/805/EU z dne 17. decembra 2013 o dovoljenju Republiki Poljski, da uvede ukrepe, ki odstopajo od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost (UL L 353, 28.12.2013, str. 51).
               
               
                  
                     (2)
                  COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), preklicana 21. maja 2014 (UL C 153, 21.5.2014, str. 3) 
               
               
                  
                     (3)
                  UL L 347, 11.12.2006 , str. 1. 
               
               
                  
                     (4)
                  Izvedbeni sklep Sveta 2013/805/EU z dne 17. decembra 2013 o dovoljenju Republiki Poljski, da uvede ukrepe, ki odstopajo od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost (UL L 353, 28.12.2013, str. 51).